text: DF: Fredericia Kommune skal have hjælp i miljøsag
  18 april 2016 kl. 05.59
  Det er ikke rimeligt, at Fredericia Kommune står helt alene med opgaven om at bevise mulige miljøskader efter storbranden på havnen. Det mener Hans Kristian Skibby fra Dansk Folkeparti.
  Fredericia Kommune bør have noget mere eksperthjælp, når de skal undersøge miljøkonsekvenserne af branden på Fredericia havn. Som loven er idag, er det kommunens eget ansvar at dokumentere eventuelle skader på miljøet og det er ikke rimeligt, mener Hans Kristian Skibby fra Dansk Folkeparti.
  Dermed er han enig med miljøprofessor Peter Pagh, der kalder det en skandale, at kommunen selv står med ansvaret.
  Hans Kristian Skibby vil nu have miljøminister Esben Lunde Larsen til at gribe ind, så kommunen får hjælp.
  Miljøskadeloven der kan bruges ved større ulykker, har aldrig tidligere været anvendt i Danmark.
  